Venerasiya
Venerasiya (lat. veneratio; yun. τιμάω timáō ) və ya müqəddəslərə ehtiram – yüksək dərəcədə müqəddəsliyə malik olduğu müəyyən edilmiş bir müqəddəsə hörmət etmək aktı. Bir çox dinlərdə mələklərə də oxşar ehtiram göstərilir. Etimoloji olaraq, "ehtiram etmək" latın felindən, venerare , 'ehtiram və hörmətlə qarşılamaq' mənasını verir. Müqəddəslərə ehtiram rəsmi və ya qeyri-rəsmi olaraq bütün əsas dinlərin bəzi qolları, o cümlədən xristianlıq, yəhudilik, hinduizm, islam, buddizm və caynizmin tərəfdarları tərəfindən həyata keçirilir. Xristianlıq daxilində ehtiram, Şərqi Pravoslav Kilsəsi, Roma Katolik və Şərqi Katolik Kilsələri kimi qruplar tərəfindən tətbiq olunur, bunların hamısı müxtəlif növ kanonizasiya və ya tərifləmə prosedurlarına malikdir. Katolik və Pravoslav Kilsələrində ehtiram zahirən müqəddəsin simvolu, qalıqları və ya heykəli qarşısında ehtiramla baş əyməklə və ya xaç işarəsi çıxarmaqla və ya müqəddəslərlə əlaqəli yerlərə ziyarətə getməklə göstərilir. Ümumi olaraq ehtiram protestantlar və Yehovanın Şahidləri tərəfindən tətbiq edilmir.